Atvirkštinis gidas Gedimino prospekte

Pamokos tema – Nestandartinė gido ekskursija Gedimino prospekte.
Klausimas – Koki pasakojimą galime sukurti istoriniam paminklui ar pastatui Gedimino prospekte, anglų kalba?
Tikslas – ugdyti mokinių anglų kalbos ir kūrybinius bei istorinius gebėjimus kuriant ir pristatant išgalvotus pasakojimus apie „Neakivaizdinis Vilnius“ maršrute aprašytus objektus.
Uždaviniai: 
1. Susipažinti su „Neakivaizdinis Vilnius“ maršrutu Gedimino prospekte ir iš nuotraukų išsirinkti sudominusį objektą.
2. Sugalvoti ir užrašyti trumpą pasakojimą apie pasirinktą objektą
3. Keliauti maršrutu ir bendraklasiams pristatyti savo istoriją apie objektą, tada susipažinti su tikrąja jo istorija ir palyginti.
4. Reflektuoti ir diskutuoti apie naujai išmoktus, suprastus ir pritaikytus dalykus
Temos BUP: 
Anglų kalba – B1. Sakytinio teksto produkavimas (kalbėjimas)
Anglų kalba – C1. Sakytinė sąveika
Istorija – D3. Istorinio supratimo (suvokimo) raiška
Kompetencijos: kūrybiškumo, pažinimo, komunikavimo, kultūrinė.
Priemonės: telefonai, sąsiuviniai.
Vertinimas: formuojamasis.
Vieta: Gedimino pr. 1
Klasė: 8, 9, 10
Metodai: Kūrybinė užduotis, ekskursija, kalbėjimo užduotis, diskusija, refleksija.
Veiklos: Maršruto apžvalga ir objektų pasirinkimas, istorijos kūrimas, istorijų pristatymas ir aptarimas ekskursijos metu, refleksija.
Įtrauktis: SUP mokiniai gali dirbti porose ar grupėse ir pristatymus kurti su stipresnių mokinių pagalba.
 


PAMOKOS PLANAS
ĮVADAS (10 min)
Pamokos pradžioje mokiniai supažindinami su veiklos tema – „Atvirkštinis gidas Gedimino prospekte“. Mokytojas pristato pagrindinį klausimą: kokį pasakojimą galima sukurti apie istorinį objektą, pasitelkiant vaizduotę ir anglų kalbą? Trumpai aptariamas „Neakivaizdinis Vilnius“ maršrutas, parodoma, kaip jį rasti telefone, ir paaiškinama užduoties esmė – mokiniai turi susipažinti su maršruto objektų nuotraukomis ir išsirinkti savo istorijos subjektą neskaitydami jo istorijos ir nekartodami bendraklasių pasirinktų objektų.
MOKYMOSI VEIKLOS (120 min)
Remdamiesi savo vaizduote, mokiniai sukuria trumpą pasakojimą anglų kalba, kuriame gali atsiskleisti išgalvoti įvykiai, personažai ar netikėtos istorijos interpretacijos. Su sukurtais pasakojimais mokiniai keliauja maršrutu ir prie pasirinkto objekto pristato savo sukurtą istoriją bendraklasiams. Po pristatymo jie susipažįsta su tikrąja objekto istorija ir aptaria panašumus bei skirtumus tarp kūrybinio pasakojimo ir realybės. Veiklos metu skatinamas bendradarbiavimas, diskusija ir aktyvus dalyvavimas, o prireikus mokiniai gali dirbti porose ar grupėse.
REFLEKSIJA IR APTARIMAS (10 min)
Pamokos pabaigoje mokiniai kviečiami reflektuoti savo patirtį: aptarti, ką naujo sužinojo apie Gedimino prospekto objektus, kaip sekėsi kurti ir pristatyti istorijas anglų kalba, kokių sunkumų kilo ir kaip jie buvo įveikti. Diskusijos metu akcentuojama kūrybiškumo ir istorinio supratimo svarba bei tai, kaip vaizduotė gali padėti giliau pažinti realius objektus. Mokiniai taip pat skatinami įvardyti, kokias kalbines ir bendravimo kompetencijas patobulino ir kaip šias žinias galėtų pritaikyti ateityje.
Klausimai refleksijai:
1. Ką naujo sužinojai apie Gedimino prospekte esančius objektus? 
2. Kokių minčių kilo einant „Neakivaizdinis Vilnius“ maršrutu?
3. Kaip sekėsi kurti pasakojimą anglų kalba – kas buvo lengva, o kas sudėtinga? 
4. Kuo tavo sukurta istorija skyrėsi nuo tikrosios objekto istorijos? 
5. Kodėl pasirinkai būtent šį objektą savo pasakojimui?
6. Kas tau buvo įdomiausia šioje pamokoje?
